**TÁJÉKOZTATÓ**

**a 2017. augusztus 31-i képviselőtestületi ülésen elhangzott**

**interpellációkra tett intézkedésekről**

 **Auer Miklós képviselő-testületi tag**

-     köszöni a Deák Ferenc utcai parkoló felfestéséért. Megköszöni a hétemeletes mögötti kátyúzást, bár még lehetne folytatni, akárcsak a Téglagyári utcában. Külön köszönetet mond a Bercsényi utca felújításáért, bár a járdaszegéllyel elhelyezett oldalon a kapu ki-bejáratok kialakítását nem mindenhol így oldották volna meg. Mindemellett ne feledkezzenek meg a Deák Ferenc utcáról, mely az Alkotás utcáról északra közúti közlekedésre alkalmatlan, mint ahogy a Thököly Imre utca Arany János utcáról az aluljáróig.

- A fényjelző készülékek beállítása nem sikerült. Immár másodszor kaptak rendkívül éles és rendkívül magas hangon, és rendkívül hangosan sípoló készülékeket minden kijelölt gyalogos átkelőhöz. Annak idején jelezte, hogy ha ezeket vakoknak, illetve gyengén látóknak szerelték fel a közlekedés segítése végett, akkor olyat kellett volna felszerelni, amelyik bemondja, hogy merre tud tovább haladni. Ezek az eszközök így, ilyen hangerővel rendkívül zavaróak. Kérik azok leszerelését.

*A fényjelző készülékkel kapcsolatban próbavizsgálatokat tartottunk. Megállapítottuk, hogy a napközbeni használat során a hangjelzés mértéke viszonylag alacsony, már egy gépkocsi működési zaja álló helyzetben is elnyomja. Több járókelő megkérdezte, mit vizsgálunk, és érdekesnek találta, mert még észre sem vették, hogy az átkelésnél hangjelzés is van. A gyengén látók hallása viszont specifikus, és értékelik, hogy van ilyen szolgáltatás, mert jelentősen segíti az áthaladásukat. A jelzés este 20 órát követően pedig nem is működik, tekintve, hogy a lámpák is sárgán villogóra vannak állítva, hogy ne akadályozzák a lecsökkenő forgalmat.*

-    A rendezvények során négy darab 2000 literes tartályt töltenek meg vízzel, melyet a rendezvény végén egyszerűen az úttestre engednek. Alkalmanként 8000 liter ivóvízről beszél. Egy afrikai falu fél évig kitartana vele. Gondolja a városgondnokság is fel tudná azt használni.

 *4000 l vízmennyiségről van szó, amit a tartályok feltöltésére szükséges használni. A rendezvény végén a tartályokat nem tudja úgy üríteni a Városgondnokság, hogy utána még öntözésre felhasználja azt.*

- Németh Mária szülőháza előtt a méteres gazt már levágták, de nem kéne azt hónapokig ott növeszteni.

 *Jogszabály alapján a mindenkori ingatlan tulajdonosa köteles az érintett ingatlan előtti zöldterület rendben tartásáról, és a keletkezett zöldhulladék elszállításáról is az ingatlantulajdonosoknak kell gondoskodniuk.*

- Munkácsy Mihály utca Rákóczi utca észak-keleti oldalán a lépcső balesetveszélyes.

 *A lépcső karbantartását/ felújítását Városgondnokság 2017. október 31-ig elvégzi.*

- A Vida József utcában az idén nem látta működni a díszkutat, a Fő téri pedig tömítési gondokkal küzd, meg kellene őket nézni a lezárás előtt.

 *A Vida utcai díszkút medencéjének vízszigetelése ment tönkre, és az alatta lévő vízgépészeti aknába jutva a víz okoz károkat, ezért van lezárva, tekintettel arra, hogy a kút bontása nélkül a hiba nem javítható. Átgondolandó a létesítmény átépítése. A Szabadság tári spirális szökőkút éves karbantartását Városgondnokság októberben elvégzi, a tömítéseket kijavítják.*

- Gépjárműadó miatt kapcsán jelzi, hogy ismét előjöttek a problémák. Van, akinek korán jön a csekk, félreteszi, elfelejti. Van, aki a bírság elkerülése végett a csekk kézhezvétele után egyben fizeti be az összeget, most kapja a felszólítást és a csekket, hogy fizessen, de mit.

 *A gépjárműadót kezelő helyi adócsoport tájékoztatása alapján augusztusban küldték ki az egyenlegközlő értesítéseket (nem felszólításokat). Értelemszerűen, akinek rendben volt az egyenlege, tehát az adót befizette, csekket sem kaphatott, vagy csak a több száz borítékba rakás során történhetett olyan figyelmetlenség, ami miatt esetleg csekk került a borítékba (ha volt ilyen, azért elnézést kérünk), ugyanakkor ez esetben is az egyenlege nullás annak, aki egész évre rendezte az adófizetését. Az is lehet, hogy az egyenleg-lekérdezés dátumáig még nem teljesült a befizetés, viszont a postázás időpontjában már megtörtént, ekkor egyszerűen tárgytalannak kell tekinteni az értesítőt, aminek kiállításakor még nem tudja az ügyintéző, hogy a kiállítás óta a rendszerben még meg nem jelent befizetés történt. A gépjármű adó fizetési határidő leteltét követően a felszólítások (nem az egyenlegközlő értesítések) várhatóan októberben kerülnek kiküldésre a nem fizető adózók felé.*

- A hulladék szállítás díja felmerült a bizottsági ülésen is, az egy fő fizet 4.000-et, a három fő két kereső fizet 5.000-et, azt ígérték, hogy esetleg egy főnél a hulladékszállítás díja kevesebb lesz.

*Bebes István polgármester helyben megválaszolta a kérdést.*

- Kérdezi, hogy a Bartók 5. szám felújítása hogy áll. A bizottságnak nagyon kellene az a 14 lakás.

 *Bebes István polgármester helyben megválaszolta a kérdést.*

**Tompa László képviselő-testületi tag**

- elmondja, hogy a szemétszállítási díjjal kapcsolatban felteendő kérdésére már megkapta a választ.

- Az ülés előtt volt a településrendezési eszköz kapcsán lakossági fórum, kérdezi, hogy a város által üzemeltetett helyi médiákban lenne-e lehetőség a fórum meghirdetésére.

 *A Települési Arculati Kézikönyv elkészítésével kapcsolatosan lakossági fórum a város honlapján, a civil fórumon, és a partnerségi felületen, valamint a városi rádióban került meghirdetésre, a fórumot 8 nappal megelőzően. Az újság csak később jelent meg, így abba már nem lehetett közzétenni a hírt, a korábbi lapszám megjelenésekor pedig még nem volt ismert a fórum dátuma.*

- A hétemeletes mögötti parkolóban a fák ágai már elérik a kukásautót, amennyiben van rá lehetőség, kéri azok megnyírását.

 *Városgondnokság a fák szükség szerinti gallyazását a vegetációs időszakban elvégzi.*

 **Bán Miklós képviselő-testületi tag**

- elmondja, hogy a 8-as és a Bartók lakótelep között 2-3 fa megnyomta az aszfaltot, azt még azelőtt helyre kell hozni, hogy a felfestés megkezdődne, kéri a városgondnokság segítségét.

 *Az idő múlásával a fák nőnek, és a gyökérzetük sajnos felpúposítja az aszfaltot, és a parkolóhelyet már nem lehet minden esetben helyrehozni. A fa körül ki kell vágni a tönkrement aszfaltot, és így kevesebb hely áll a rendelkezésre a parkolók újra felfestésére. Másik megoldás a túlnőtt fák kivágása, gyökerestül. Azonban mérlegelendő, hogy a parkolóhely száma, vagy az ott parkolók árnyék-lehetősége az előbbre való. Városgondnokság az előkészítés során mérlegelni fog a fa mérete, és a túlnőtt gyökérzete alapján.*

**Ferencz Gyula képviselő-testületi tag**

- elmondja, hogy a Rákóczi utca déli oldalán lévő szervizúton megsüllyedtek a vízelvezető rácsok, ugyanez érvényes az Esze Tamás és a József Attila utca sarkán is. Teljesen eltömődtek, azokat ki kell tisztítani.

*Városgondnokság a karbantartást 2017. október 15-ig elvégzi.*

- A Rákóczi utca déli oldalán lévő szervizúton lévő parkolásról is szeretne szólni. Délután 4 óráig ott nem is lehet parkolni, annyira túlzsúfolt a parkoló. A vállalkozók hátrányos helyzetbe kerültek, hiszen sem rakodni, sem parkolni nem tudnak. Sem a tűzoltó, sem a mentőautó nem tud ott megállni. A Körmendet elkerülő út 2019-ben fog megvalósulni, és csak ezután fog a Rákóczi úton a parkolási rend átalakulni, azaz még kemény éveknek néznek elébe. Szombaton és vasárnap a valós parkolási lehetőségeket lehet érzékelni, mindenkinek van hely, mindenki le tud parkolni. Senkinek nem okoznak hátrány a parkoló-bérlet megvásárlásával, hiszen a vállalkozó befizeti a 250.000 Ft-os bérletet, így nem kerül hátrányba a vállalkozás

*Bebes István polgármester helyben megválaszolta a kérdést.*

- A Spar kereszteződés munkálatai idén még nem kezdődnek meg, most csak két koccanás történt, de majdnem minden héten történik egy, kéri, hogy segítsék annak a megépítését.

*Bebes István polgármester helyben megválaszolta a kérdést.*

**Geosics László képviselő-testületi tag**

- elmondja, hogy a Korona udvaron és a Korona cukrászda előtti részen nagyon sok a patkány, kéri ezek irtását.

 *Ismereteink szerint az önkormányzati II. féléves megrendelés mellett a cukrászda is rendelt patkányirtást a vállalkozótól a nyár folyamán. Amennyiben ez nem volt sikeres, úgy szükséges megismételni, a beetető anyag újbóli kihelyezését hivatal megrendeli.*

**Dr. Hadnagy Ádám képviselő-testületi tag** köszönetet mond Körmendy- Szalai Mónikának, Hornyák Istvánnak, a műszaki irodának és polgármester úrnak, hogy a fitnesz eszközök kikerültek a Kauz-réti játszótérre.

Körmend, 2017. szeptember 18.

Forró Szilvia irodavezető s.k. Sövegjártó Zoltán intézményvezető